‘โฆสิต’ระบุศก.จมเพราะประชานิยมสิ้นมนต์ขลัง
&#8220;โฆสิต&#8221; ชี้จีดีพีไตรมาสแรกโตต่ำกว่าคาด เพราะประชานิยมสิ้นมนต์ขลัง ค้านลดดอกเบี้ย
23 พ.ค. 2556

“โฆสิต” ชี้จีดีพีไตรมาสแรกโตต่ำกว่าคาด เพราะประชานิยมสิ้นมนต์ขลัง ค้านลดดอกเบี้ย
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ตัวเลขเศรษฐกิจไทยในไตรมาสแรกที่ขยายตัวได้เพียง 5.3% สะท้อนให้เห็นว่าแรงกระตุ้นทางเศรษฐกิจที่มาจากการทำนโยบายประชานิยมต่างๆ ของรัฐบาล ซึ่งถือเป็นแรงขับเคลื่อนหลักทางเศรษฐกิจในระยะที่ผ่านมาเริ่มแผ่วแรงลงแล้ว เนื่องจากตัวเลขการส่งออกที่ลดลงถือเป็นเรื่องที่คาดการณ์เอาไว้แล้ว ซึ่งในภาวะเช่นนี้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) อาจต้องมีการทบทวนนโยบายใหม่
“ตัวเลขเศรษฐกิจในไตรมาสแรกเติบโตได้ต่ำกว่าที่เราเคยคิดไว้ ที่จริงก็รู้ทั้งรู้อยู่แล้วว่าการกระตุ้นผ่านนโยบายประชานิยมต่างๆ นั้นไม่ยั่งยืน แต่ไม่คิดว่าจะเร็วขนาดนี้ หากดูจากตัวเลขนี้ดีพีปีนี้ก็น่าจะเติบโตที่แถวๆ 4% มากกว่าจะเป็นระดับ 5%” นายโฆสิต กล่าว
นายโฆสิต กล่าวว่า นโยบายเศรษฐกิจของไทยในช่วงจากนี้ควรจะให้น้ำหนักไปที่การลงทุนเพื่อกระตุ้นเศรษฐกิจในระยะยาว เนื่องจากเห็นแล้วว่าในช่วงที่ผ่านมารัฐบาลจะมีการกระตุ้นเศรษฐกิจระยะสั้นผ่านนโยบายประชานิยมอย่างเต็มที่ เศรษฐกิจก็ยังไม่โตตามที่คาดหวังไว้ หนำซ้ำยังสร้างหนี้ภาคครัวเรือนให้เพิ่มขึ้น 
ขณะเดียวกัน นายโฆสิตยังประเมินว่าข้อเสนอที่ต้องการให้คณะกรรมการนโยบายการเงิน (กนง.) ลดดอกเบี้ยนโยบายลงมาจากระดับ 2.75% อาจเป็นตัวก่อความเสี่ยงในระบบให้เพิ่มขึ้นในระยะยาว
“การลดดอกเบี้ยเพื่อกระตุ้นการบริโภคเป็นเรื่องที่ทำได้ แต่จะเป็นการแก้ปัญหาในระยะสั้นเท่านั้น และยังมีความหมายอื่นตามมา เช่น จะมีผลข้างเคียงต่อการออม การตัดสินใจลงทุน และหากปล่อยให้ดอกเบี้ยต่ำกว่าเงินเฟ้อนานเข้าจะก่อความเสี่ยงขึ้นอีก การลงทุนระยะยาวจึงเป็นเรื่องจำเป็น แต่ต้องเป็นโครงการที่พร้อมด้วย” นายโฆสิต กล่าว